KOMMISSIONENS FORORDNING (EF) Nr. 2637/1999

af 14. december 1999

om ændring af forordning (EF) nr. 2848/98 om gennemførelsesbestemmelser til Rådets forordning (EØF) nr. 2075/92 for så vidt angår præmieordningen, produktionskvoterne og den særstøtte, der ydes til producentsammenslutningerne, i tobakssektoren

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2075/92 af 30. juni 1992 om den fælles markedsordning for råtobak(1), senest ændret ved forordning (EF) nr. 660/1999(2), særlig artikel 11 og 14a, og

ud fra følgende betragtninger:

(1) Ifølge Kommissionens forordning (EF) nr. 2848/98 af 22. december 1998 om gennemførelsesbestemmelser til Rådets forordning (EØF) nr. 2075/92 for så vidt angår præmieordningen, produktionskvoterne og den særstøtte, der ydes til producentsammenslutningerne i tobakssektoren(3), senest ændret ved forordning (EF) nr. 2162/1999(4), skal udstedelse af kvotebeviser til de enkelte producenter, der ikke er medlemmer af en sammenslutning, og til producentsammenslutningerne finde sted senest den 31. januar i høståret, og medlemsstatens myndigheder skal registrere den skriftlige aftale om afståelse af kvoter mellem individuelle producenter senest 20 dage efter forelæggelsen;

(2) procedurerne for fordeling af kvotebeviser og for registrering af skriftlige aftaler om afståelse af kvoter kræver supplerende frister i visse medlemsstater på grund af de administrative kontrolprocedurer, navnlig markkontrollen. Fristen for udstedelse af kvotebeviser til de enkelte producenter, der ikke er medlemmer af en sammenslutning, og til producentsammenslutningerne bør derfor forlænges med en måned og fristen for registrering af skriftlige aftaler om afståelse af kvoter med ti dage;

(3) i artikel 36 i forordning (EF) nr. 2848/98 er de beløb fastsat, som producenter, hvis kvoter er blevet opkøbt for 1999-høsten som led i programmet for opkøb af kvoter, har ret til. De beløb, som producenter, hvis kvoter opkøbes for 2000-høsten, har ret til, bør nu fastsættes, uden at dette foregriber fremtidige ændringer;

(4) de mængder, der er omfattet af en anmodning om opkøb af kvoter, og de opkøbte mængder for hver sortsgruppe, jf. artikel 35 i forordning (EF) nr. 2848/98, som skal meddeles Kommissionen i henhold til artikel 54, litra j), i samme forordning, er først til rådighed efter den 31. december 1999. De samme beløb for kvoteopkøb som dem, der er fastlagt for 1999-høsten, bør derfor bibeholdes for 2000-høsten;

(5) de i denne forordning fastsatte foranstaltninger er i overensstemmelse med udtalelse fra Forvaltningskomitéen for Tobak -

UDSTEDT FØLGENDE FORORDNING:

Artikel 1

I forordning (EF) nr. 2848/98 foretages følgende ændringer:

1) I artikel 22, stk. 3, ændres "den 31. januar" til "ved udgangen af februar".

2) I artikel 33, stk. 2, ændres "tyve" til "tredive".

3) I artikel 26 indsættes som stk. 2: "Producenter, hvis kvoter er blevet opkøbt for 2000-høsten, har i forbindelse med udbetalingen af præmierne for 2001-, 2002- og 2003-høsten ret til hvert år at få udbetalt de samme beløb som dem, der er anført i stk. 1 for 1999-høsten."

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes fra 2000-høsten.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 14. december 1999.

På Kommissionens vegne

Franz FISCHLER

Medlem af Kommissionen

(1) EFT L 215 af 30.7.1992, s. 70.

(2) EFT L 83 af 27.3.1999, s. 10.

(3) EFT L 358 af 31.12.1998, s. 17.

(4) EFT L 265 af 13.10.1999, s. 13.